(गज़ल)
अहाँ सपनहि मे आबै छी, आयल करू ।
 मोन सपनहि मे क्षणिकहु, जुड़ायल करू । ।
 हम चाही ने आओर किछु, अहँ सँ प्रिय ।
 अहँ बनि कऽ गुलाब, मुस्किआयल करू । ।
 पाबि सकलहुँ ने अहँ केँ जदपि हम प्रिय ।
 अहँ ओहिना, कौमुदि केँ लजायल करू । ।
 अहँ दूरहि रही, अहाँ अनकहि सही ।
 दीप प्रेमक हमेशा, जड़ायल करू । ।
 प्रेम प्रेमहि रहत , ओ मेटा ने सकत ।
 अहँ चाही तऽ सपनहु ने आयल करू । ।
 प्रेम मोनक मिलन, नहि कामक सदन ।
 अहँ जाहि ठाँ छी, ओहि ठाँ फुलायल करू । ।
 "विदेह" पाक्षिक मैथिली इ - पत्रिका, वर्ष - ४, मास - ४७, अंक - ९४, दिनांक - १५ नवम्बर २०११, स्तम्भ ३॰७ मे प्रकाशित । 